OKRESNÁ PROKURATÚRA RUŽOMBEROK 
Dončova 8, 034 53 Ružomberok 1	

Číslo: 2 Pv 379/13/5508	Ružomberok 15.12.2015 
EEČ: 2-42-150-2015

U Z N E S E N I E

Trestná vec:	Neznámy páchateľ 
Trestný čin:	Prečin Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 218/2007 Zbierky zákonov 
Rozhodol: 	prokurátor Okresnej prokuratúry Ružomberok 
Podľa § 215 odsek 1 písmeno d (§ 9 odsek 1 písmeno e) Trestného poriadku zastavujem trestné stíhanie obvineného:  
Neznámy páchateľ
ktorý je trestne stíhaný pre trestný čin:
- Prečin Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 218/2007 Zbierky zákonov 

na tom skutkovom základe, že:
ako biologický otec mal. XXXXX, rod.  XXXXX, nar. XXXXX, si riadne a včas neplnil svoju zákonom uloženú vyživovaciu  povinnosť vyplývajúcu mu z rozsudku Okresného súdu Ružomberok sp. zn. 4P/266/2008-73 z 26.05.2009, právoplatného a vykonateľného dňom 15.06.2009, podľa ktorého je na ňu povinný platiť výživné vo výške 2000,- Korún českých mesačne, vždy do 15. dňa v mesiaci vopred k rukám jej matky XXXXX, nar. 03.08.1976, trvalé bydlisko v Ružomberku, XXXXX č. 1923/44, pričom túto vyživovaciu povinnosť si biologický otec riadne a pravidelne neplnil v období  od 01.09.2008 minimálne do 03.12.2013 s výnimkou mesiacov september 2008, kedy matke dieťaťa uhradil výživné v sume 79,67 Eur, január 2009 v sume 112,56 Eur, február 2009 v sume 70,- Eur,  marec 2009 v sume 100,- Eur, máj 2009 v sume 111,- Eur, júl 2009 v sume 92,- Eur, august 2009 v sume 96,- Eur, september 2009 v sume 100,- Eur, október 2009 v sume 95,- Eur, november 2009 v sume 97,- Eur, december 2009 v sume 75,- Eur, január 2010 v sume 78,-Eur, február 2010 v sume 75,- Eur,  marec 2010 v sume 75,40 Eur, apríl 2010 v sume 80,- Eur, máj 2010 v sume 86,- Eur, jún 2010 v sume 100,- Eur, júl 2010 v sume 130,- Eur, september 2010 v sume 85,- Eur, október 2010 v sume 120,- Eur, december 2010 v sume 160,- Eur, január 2011 v sume 80,- Eur, apríl 2011 v sume 247,70 Eur, máj 2011 v sume 125,- Eur, jún 2011 v sume 80,- Eur, september 2011 v sume 130,- Eur, október 2011 v sume 125,- Eur, december 2011 v sume 160,- Eur, máj 2012 v sume 120,- Eur, október 2013 v sume 77,- Eur a november 2013 v sume 75,- Eur, čím do 03.12.2013 dlhoval matke XXXXX celkovú sumu 1723,52 Eur,     
lebo trestné stíhanie je neprípustné, preto že ide o osobu, proti ktorej sa skoršie stíhanie pre ten istý skutok skončilo právoplatným rozsudkom súdu alebo bolo právoplatne zastavené, podmienečne zastavené a obvinený sa osvedčil alebo sa skončilo schválením zmieru a zastavením trestného stíhania, ak rozhodnutie nebolo v predpísanom konaní zrušené.   
 
Odôvodnenie:

Poverený príslušník Obvodného oddelenia Policajného zboru v Ružomberku uznesením č. ČVS:ORP-605/OO-RK-2013 zo dňa 01.10.2013 podľa § 199 odsek 1 Trestného poriadku začal trestné stíhanie vo veci prečinu zanedbania povinnej výživy podľa § 207 odsek 1 Trestného zákona pre skutok popísaný vo výrokovej časti tohto uznesenia s tým, že biologický otec maloletej XXXXX si svoju vyživovaciu  povinnosť voči nej riadne a pravidelne neplnil od 01.09.2008 minimálne do 01.10.2013. Na území Slovenskej republiky boli v priebehu skráteného vyšetrovania vykonané všetky dostupné dôkazy, ktorými bolo spáchanie skutku vykazujúceho znaky vyššieuvedeného prečinu dostatočne preukázané. Z výsluchu svedkyne poškodenej XXXXX,  z fotokópie rodného listu XXXXX, rod.  XXXXX a z rozsudku Okresného súdu Ružomberok sp. zn. 4P/266/2008-73 z 26.05.2009 bolo zrejmé, že osobou podozrivou zo spáchania prečinu zanedbania povinnej výživy podľa § 207 odsek 1 Trestného zákona je štátny občan Českej republiky XXXXX, nar. XXXXX v XXXXX. Poverený príslušník Obvodného oddelenia Policajného zboru  uznesením podľa § 228 odsek 2 písm. d) Trestného poriadku dňa 03.12.2013 prerušil trestné stíhanie v predmetnej trestnej veci v súvislosti s navrhovaným odovzdaním trestného stíhania do cudziny, 

Okresná prokuratúra Ružomberok dňa 24.01.2014 pod sp. zn. 2 Pv  379/13/5508 – 5 požiadala Okresné štátne zastupiteľstvo Plzeň – Juh o prevzatie trestného oznámenia v predmetnej veci. Okresné štátne zastupiteľstvo Plzeň – Juh dňa 17.02.2014 oznámilo tunajšej prokuratúre, že naša žiadosť bola postúpená Obvodnému štátnemu zastupiteľstvu pre Prahu 10 na ďalšie konanie a rozhodnutie. Listom zo dňa 03.03.2014 nás Obvodné štátne zastupiteľstvo pre Prahu 10 vyrozumelo, že bolo rozhodnuté o prevzatí trestného oznámenia na základe našej žiadosti a spisový materiál bol zaslaný príslušnej súčasti Polície Českej republiky k zahájeniu úkonov trestného konania.

	Tunajšej prokuratúre bolo dňa 12.11.2015 doručené uznesenie Obvodného štátneho zastupiteľstva pre Prahu 10 sp. zn. 3 ZT 140/2014 – 14 zo 14.05.2015, ktorým štátny zástupca podľa § 172 odsek 1 písm. f) Trestného poriadku Českej republiky zastavil trestné stíhanie obvineného XXXXX, nar. 15.07.1965, vedené pre prečin zanedbania povinnej výživy podľa § 196  Trestného zákona Českej republiky, pretože splnením podmienok účinnej ľútosti v zmysle § 197  Trestného zákona Českej republiky zanikla trestnosť činu. Uvedeného prečinu sa mal menovaný dopustiť riadnym neplnením vyživovacej povinnosti voči mal. XXXXX v období od septembra 2008 do 08.12.2014, pričom k mesiacu marec 2015 mal. obv. XXXXX svoju vyživovaciu povinnosť k rukám poškodenej XXXXX celkom splnenú aj s preplatkom v sume 116,- Korún českých, pričom trestný čin nemal na mal. XXXXX trvalo nepriaznivé následky. Citované uznesenie zo 14.05.2015 nadobudlo právoplatnosť dňom 08.09.2015. Toto rozhodnutie predstavuje prekážku právoplatne rozhodnutej veci (res iudicata). 

Prečinu zanedbania povinnej výživy podľa § 207 odsek 1 Trestného zákona, pre ktorý bolo vedené trestné stíhanie, sa dopustí ten, kto najmenej tri mesiace v období dvoch rokov neplní, čo aj z nedbanlivosti neplní zákonnú povinnosť vyživovať alebo zaopatrovať iného.

Podľa § 215 odsek 1 písmeno d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Trestného poriadku. Podľa § 9  odsek 1 písmeno e) Trestného poriadku trestné stíhanie nemožno začať a ak už bolo začaté, nemožno v ňom pokračovať a musí byť zastavené, ak ide o osobu, proti ktorej sa skoršie stíhanie pre ten istý skutok skončilo právoplatným rozsudkom súdu alebo bolo právoplatne zastavené, podmienečne zastavené a obvinený sa osvedčil alebo sa skončilo schválením zmieru a zastavením trestného stíhania, ak rozhodnutie nebolo v predpísanom konaní zrušené.

Keďže za daného procesného stavu nemožno pokračovať v trestnom stíhaní na území Slovenskej republiky, vzhľadom na prezentované dôvody bolo potrebné rozhodnúť tak, ako je uvedené vo výrokovej časti tohto uznesenia. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. 

JUDr. Milan Mikuláš 
prokurátor